اشی دور بورجودالیم دونیا ناناش- ناش اولاجاق
عمو سام هر نه دئییر هامیسی بیر باش اولاجاق
دونیادا حاکیم اولور تازه نیظام، تازه اویون
جاز هاواسیلا بیریک اوینایاجاق قوردلا، قویون
هله بوندان سورادیر چال ها چالین، سویها- سویون
وارلیلار یوخسول ایله لاپ بئله قارداش اولاجاق
اشی دور بورجودالیم دونیا ناناش- ناش اولاجاق
بئله بیر نظمده یوخدور داها شئیطانین الی
ائله تنظیم اولونور سرمایادارلیق تملی
«آغ سارای»دان نه یئره بیر بالا پورسوق دئیهلی
هر دوواردان یوخاری دیرماشا- دیرماش اولاجاق
اشیدور بورجودالیم دونیا ناناش- ناش اولاجاق
گر چی هر یئردن حقیقت سئون اینسان تالانیر
امن- آمانلیق یئرینه قان بئشییی ییرقالانیر
هاردا زحمت چکن اینسان گوروسن آج دولانیر
وارلینین قیسمتی بو اورتادا داش- قاش اولاجاق
اشیدور بورجودالیم دونیا ناناش- ناش اولاجاق
ایضاح:
ساپلاق ۱۳۲۰نجی گونش ایلینده آذربایجانین هریس ماحالیندا اکینچی بیر عائلهده دونیا گؤز آچمیشدیر. بیر چوخ آذربایجانلی عائلهلر کیمی هله یئنییئتمه یاشلاریندان عائلهسیایله بیرلیکده تهرانا کؤچمک مجبوریتینده قالیر. بو شهرده دیپلم آلیر و ارتشده استخدام اولور. آنجاق بیر مدتدن سونرا بو ایشدن آزاد ائدیلیر.
ساپلاق بیر خالق سئور و آزادلیق اوغروندا دؤیوشن آذربایجان شاعری کیمی اسلامی انقلابادک چوخلی ساتیریک شعرلر مولفیاولور. اونون شعرلرینین اکثریتینی فاناتیزم علیهینه اولان اثرلر تشکیل ائدیر. انقلابدان سونرا “هریسدن بیر سس” (۱۳۵۸) و “من گونش وورغونویام” (۱۳۶۹) آدلی غیر ساتیریک اثرلری چاپ اولور. آنجاق اونون صنعتکار کیملیگی اولان ساتیریک اثرلرینین اکثریتی هئچ وقت ایشیق اوزو گؤرمور. ساپلاق انقلابدان سونرا کرج شهرینده بیر سیرا دوستلارینین اشتراکیلا “فرخی یزدی” آدینا ادبی انجمنین قوروجولاریندان اولور و ایللر بویو بو ادبی انجمنینن اداره هیاتینده چالیشیر. آذربایجانیمیزین بو شاعیر اوغلو ۱۳۸۸نجی ایلده وفات ائدیر.
azb_Arab azb_Arab pes_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab